Nga 20 July 2018, waliwo omusomi wa BugandaWatch omu omukyala, abeera mu Amerika [tusirikidde amannya ge], eyasaba okumuyamba okubuliriza ku mbeera eriwo ku mayumba ga Mirembe Villas, Mw. Mayiga gatera okuwa ng’ekimu ku by’okulabirako nti kasokanga afuuka Katikkiro Buganda ekulakulanye nnyo.
Mu bubaka bw’omukyala obusaba obuyambi yateekamu nti, “Katikkiro Mayiga nabakulu be Mengo bwebajja e Georgia mu 2017, batumatiza era netusalawo okugula ennyumba mu Mirembe Villas nga 2019 atuuse. Naye kati tuwulira nti akatale [k’amayumba] [n’ebizimbe] kagudde nnyo era ebisinga bifulukwa. Kyetuva tubasaba aba BugandaWatch mutufunire amazima ku Mirembe Villas nga tetunnaba kujja Kampala kukola ku bya kugula.”
BugandaWatch yatandikkirawo okubuliriza ng’esookera ku nsonda zaayo e Mengo. Era oluvannyuma lw’enaku 15 zokka, BugandaWatch yali efunnye n’okukakasa obujulizi nti, oluvannyuma lw’emyaka 3, amayumba ga Mirembe Villas gakyadibye. Ku mayumba agasukka mu 40, kuliko nga 4 agayingirwa abantu. Ate ku gano 2 oba 3 gasulwaamu baana b’engoma, abazaalibwa Kabaka Muwenda Mutebi II.
Biki ebikulu ebikwaata ku Mirembe Villas?
- Amayumba ga Mirembe Villas gazimbiibwa e Kigo mu Kyaddondo, ku ttaka ly’Obwakabaka bwa Buganda gavumenti ya Milton Obote lyeyanyaga mu 1966, ate eya Yoweri Museveni nerikwaasa Kabaka Mutebi II (soma: Kabaka Opens Mirembe Villas on Kigo Land Returned by Uganda Government).
- Abakungu be Mengo okuli Mw. Kasekende, Mw. Wagwa Nsibirwa, ne Mw. Ronald Sebuwufu, nga bakulumberwa Katikkiro Mayiga, bakola omukago (joint venture) ne kampuni ye China enzimbi, eyitibwa Guoji Group, okuzimba Mirembe Villas.
- Kabaka Mutebi yaggulwaawo Mirembe Villas nga 27 July 2015. Era kw’olwo, Mw. Sebuwufu yategeeza Ssaabasajja nti entegeka yali ya kwongera ku mayumba gawere 220 gaweze $65 million eza America, era nga gaakutundibwa ku miwendo egiri wakati wa $250,000 ne $400,000 eza America (soma: Kabaka Opens Mirembe Villas on Kigo Land Returned by Uganda Government).
- Ensonda mu Mengo zategeeza BugandaWatch nti okwewaala okufiirwa ennyo, Mengo eba erina okutunda amayumba 40 agakyadibye ku muwendo ogutakka wansi wa $300,000 eza America. Ate nga gyegakoma okudibira ku katale, omuwendo guno nga gulinnya, omulimu gwalimu okulya ebbanja ku ba China ate nga liriko amagoba (interest charges ).
- Okuva mu 2010 akatale k’amayumba agasulwaamu ag’omulembe mu Kyaddondo kabadde kongera kugwa buli mwaka. Kino kirabika ng’ekijjewo esuubi nti Mengo enesobola okutunda amayumba ga Mirembe Villas, okujjako nga okuzimba amayumba agekika kino kuyimirira kumpi mu Kampala wonna.
- Ssenga amayumba ga Mirembe Villas ganeyongera okudiba omwaka nga 1 omulala, Mengo eneeba ekweeka Abaganda ekyaama eky’okubafiriiza omudidi gwa ssente ezisukka mu $16 million eza America, ku mayumba gano 42 aganaaba gadibye gokka.
Obuzibu bwaava wa?
- Okubuliriza kwa BugandaWatch kwazuula nti obuzibu obusinga obukulu bwaava ku bakungu be Mengo butaba na bumanyirivu mu kwata ssente nnyingi, ezituuka mu bukadde bwa dollar za America. Ensonda emu e Mengo yategeeza BugandaWatch nti, “Mu bakulu bano mwalimu abaali batakolangako ku project eriko sente nkumu ng’eno. Ate abaali bakozeeko ku project ennene awalala, baleeta bukugu bwa kukola njawulo. Ekyavaamu kulinnyisa muwendo gw’amayumba ekisusse.”
- Abakungu be Mengo, n’abawi ba Kabaka ab’amagezi ku by’enfuna [amannya tugasirisizza] baliina endowooza enkyamu nti, bwokozesa erinnya lya Kabaka ng’otunda ekintu kyonna mu buganda, Abaganda balina okukigula. Endowooza eyo yabagayaaza obutasooka kubuliriza kujjuvu ku katale k’amayumba (market research).
- Waliwo Abaganda abali ku mawanga (Diaspora) abandisobodde okugula mu Mirembe Villas olw’okwagala Buganda. Naye bangi kubo, bekengera nnyo okukolagana ne Mengo ku by’ensimbi, oluvannyuma lw’okulaba nga Katikkiro Mayiga okuyingiza ennyo mu Mengo ba nnamawanga n’abasubuzi be Kampala, omuli n’abamenyi ba mateeka abatikirivu. Ate nalemwa okumaliriza amasiro g’eKasubi nga bweyasubiiza oba okunyonnyola ssente z’omulimu gyeyaziteeka.
Lwaki bino bikulu?
- Kirabika Mengo eyinza okulemerwa ddala okutunda amayumba ga Mirimbe Villas agawera mu bbanga eggere. Kitegeeza nti mu banga eritali ly’ewala nnyo, Abaganda bayinza okuwulira nti kampuni ye China eyitibwa Guoji Group, erina by’ebanja Buganda. Wewaawo omukago Mengo gweyakola ne Gouji Group gwaali gwa nkukutu, naye amazima bulijjo gavaayo.
- Eky’ennyumba za Mirembe Villas okudiba oluvannyuma lw’emyaka 3 kyoleesa bulungi nti enkola Mw. Mayiga, Mw. John Katende, Mw. Yoweri Museveni ne banaabwe gyebakaka ku Kabaka Mutebi, mbu asubuuze ebintu bya Buganda mu kifananyi kya Aga Khan, olwo akozese amagoba amangi okulabirira Abaganda byaali byooya bya nswa.
- Kya bulabe nnyo eri Kabaka ne Buganda okuba nti oluvannyuma lw’okulemwa okumaliriza amasiro e Kasubi n’okufiriiza Buganda obukadde bwa dollar za America ku Mirembe Villas, Mengo ekyanyigiriza Kabaka awagire entegeka y’okutunza abasubuzi ebibanja mu Lubiri lwa Kabaka. Ate Katikkiro ggwayagala akulembeere okulakulanya Mengo Lubiri ye musubuuzi we Kampala eyasibwaako mu kkomera olw’okukola ceeke ez’ebikwangala era nga, ne leero, akyalina okuwoza omisango gy’okubba ceeke z’amasomero gatalinaako kakwaate mu Uganda.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn